A BIZOTTSÁG HATÁROZATA
(2007. október 29.)
Bulgária és Románia csatlakozási okmányának VII. melléklete B. függelékének az egyes romániai húsipari, baromfihús-ipari, halipari, valamint tej- és tejtermékipari létesítmények tekintetében történő módosításáról
(az értesítés a C(2007) 5210. számú dokumentummal történt)
(EGT-vonatkozású szöveg)
(2007/710/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára és különösen annak VII. melléklete 5. fejezete B. szakasza I. alszakasza (e) bekezdésére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (1) és az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) az ezen rendeletek hatálya alá tartozó létesítmények esetében bizonyos szerkezeti követelményeket ír elő.
(2)
Bulgária és Románia csatlakozási okmányának VII. melléklete 5. fejezetének B. szakasza I. alszakaszának (a) bekezdése úgy rendelkezik, hogy ezekben a rendeletekben meghatározott bizonyos szerkezeti követelmények - bizonyos feltételek mellett - 2009. december 31-ig nem vonatkoznak azokra a romániai létesítményekre, amelyek fel vannak sorolva a csatlakozási okmány VII. mellékletének B. függelékében (a továbbiakban: létesítmények listája).
(3)
A létesítmények listáját az egyes romániai hús-, tej- és halipari létesítmények tekintetében a 2005-ös csatlakozási okmány VII. melléklete B. függelékének módosításáról szóló, 2006. december 22-i 2007/23/EK bizottsági határozat (3) frissítette.
(4)
Romániában egyes húsipari, baromfihús-ipari, halipari, valamint tej- és tejtermékipari létesítmények befejezték korszerűsítési folyamatukat, így most már teljes mértékben megfelelnek a közösségi jogszabályoknak. Ezenkívül egyes létesítmények beszüntették tevékenységüket. E változások figyelembevétele érdekében a létesítmények listáját ennek megfelelően módosítani kell.
(5)
Romániában továbbá bizonyos húsipari, baromfihús-ipari, halipari, valamint tej- és tejtermékipari létesítményeknek technikai akadályok miatt a 852/2004/EK és a 853/2004/EK rendeletben meghatározott szerkezeti követelményeknek való megfelelés nehézséget okoz. Ezeknek a létesítményeknek több időre van szükségük korszerűsítési folyamatuk befejezéséhez annak érdekében, hogy teljesen megfeleljenek az említett rendeletekben meghatározott szerkezeti követelményeknek. Ezeket a létesítményeket ezért fel kell venni az átalakulóban lévő létesítmények listájára.
(6)
Ezek a létesítmények garanciákat adtak, hogy megvannak a szükséges pénzeszközeik ahhoz, hogy az átmeneti időszakon belül orvosolják a még meglévő hiányosságaikat. Valamennyi létesítmény esetében rendelkezésre állnak a hiányosságokra vonatkozó részletes információk.
(7)
A közösségi jogszabályok egyértelműsége érdekében helyénvaló a Bulgária és Románia csatlakozási okmánya VII. mellékletének B. függelékében található listát az e határozat mellékletében található listával helyettesíteni.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Bulgária és Románia csatlakozási okmánya VII. mellékletének B. függeléke helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2007. október 29-én.